Μοσχαράκι με λαχανικά λεμονάτο στην κατσαρόλα
Μοσχαράκι, δύο λεμόνια και πολλά διαφορετικά λαχανικά τι μας κάνουν; Ένα θαυμάσιο λεμονάτο, πρώτης τάξεως πιάτο για το κυριακάτικο τραπέζι.
1 κιλό μοσχάρι από ελιά, σε κύβους 4 εκ. , 1 κρεμμύδι ξερό, ψιλοκομμένο , 2 πράσα, κομμένα σε φετάκια , 2 καρότα, κομμένα σε φετάκια , 2 μέτριες πατάτες, κομμένες κυδωνάτες , 1 μικρή σελινόριζα, κομμένη κυδωνάτη , 2 κλωναράκια σέλερι, σε χοντρές φέτες , 1 δαφνόφυλλο , 2 κουτ. γλυκού ξερή ρίγανη , χυμός από 2 λεμόνια , 70 ml ελαιόλαδο , αλάτι, φρεσκοτριμμένο πιπέρι
Για να φτιάξουμε το μοσχαράκι με λαχανικά λεμονάτο στην κατσαρόλα, ξεκινάμε ζεσταίνοντας σε μια φαρδιά κατσαρόλα το λάδι σε δυνατή φωτιά και σοτάρουμε τα πράσα με τα καρότα, τις πατάτες, τη σελινόριζα και το σέλερι για 4-5 λεπτά, ανακατεύοντας τακτικά μέχρι να ροδίσουν και να μαλακώσουν ελαφρώς. Τα βγάζουμε με τρυπητή κουτάλα σε ένα σκεύος. Στην ίδια κατσαρόλα και στο ίδιο λάδι ρίχνουμε το κρέας και το σοτάρουμε σε δυνατή φωτιά για περίπου 5 λεπτά, μέχρι να ροδίσει καλά από όλες τις πλευρές. Ρίχνουμε το κρεμμύδι και σοτάρουμε για άλλα 2-3 λεπτά.Προσθέτουμε νερό τόσο ώστε να καλύψει τα υλικά, τη δάφνη και μαγειρεύουμε για 2 λεπτά, μέχρι να κοχλάσουν τα υγρά. Μετριάζουμε τη φωτιά, σκεπάζουμε την κατσαρόλα με το καπάκι και μαγειρεύουμε για 45 λεπτά, μέχρι να μαλακώσει κάπως το κρέας.Προσθέτουμε τα σοταρισμένα λαχανικά μαζί με τα ζουμάκια που θα έχουν βγάλει, τη ρίγανη και αλατοπίπερο και μαγειρεύουμε για άλλα 45 λεπτά με σκεπασμένη την κατσαρόλα, μέχρι να μαλακώσουν καλά όλα τα υλικά. Προσθέτουμε τον χυμό λεμονιού και δυναμώνουμε τη φωτιά. Μαγειρεύουμε με ξεσκέπαστη την κατσαρόλα για άλλα 4-5 λεπτά, μέχρι να δέσει ελαφρώς η σάλτσα.
Λαχανικά,Λεμόνι,Μοσχάρι